b'\n_START_ARTICLE_\nVuorentaan kartano\n_START_PARAGRAPH_\nVuorentaan kartano sijaitsee l\xc3\xa4hell\xc3\xa4 Halikonjoen suuta Salon kaupungin Halikossa Varsinais-Suomessa. Kartano on Suomen vanhin yh\xc3\xa4 asuttu kivilinna. Kyseess\xc3\xa4 on pienin Halikon kolmesta aateliskartanosta.\n_START_SECTION_\nHistoria\n_START_PARAGRAPH_\nVuorentaka tunnetaan s\xc3\xa4terin\xc3\xa4 1500-luvun lopulta. Alun perin se on kuulunut Joensuun ja Wiurilan kartanoiden yhteyteen. Horn-suku omisti kartanon 1700-luvulle asti, jolloin se myytiin k\xc3\xa4ytt\xc3\xa4m\xc3\xa4tt\xc3\xb6m\xc3\xa4n\xc3\xa4. Se on ollut merkitt\xc3\xa4v\xc3\xa4 kartano, sill\xc3\xa4 t\xc3\xa4llaisia kivilinnoja rakensivat vain korkeimmat aateliset._NEWLINE_Vuorentaka oli asumattomana 1700-luvun j\xc3\xa4lkipuoliskolla pitk\xc3\xa4n aikaa. Kivirakennus raunioitui ja vuonna 1802 se muutettiin viljamakasiiniksi ja oli siin\xc3\xa4 k\xc3\xa4yt\xc3\xb6ss\xc3\xa4 yli 50 vuotta. Armfelt-suku osti kartanon ja entis\xc3\xb6i p\xc3\xa4\xc3\xa4rakennuksen 1800-luvun puoliv\xc3\xa4liss\xc3\xa4.\n_START_SECTION_\nRakennushistoria\n_START_PARAGRAPH_\nP\xc3\xa4\xc3\xa4rakennuksen vanhin osa on harmaakive\xc3\xa4 ja on per\xc3\xa4isin 1400-luvun lopulta tai 1500-luvulta. Rakennus sijaitsee ymp\xc3\xa4rist\xc3\xb6\xc3\xa4\xc3\xa4n korkeammalla hallitsevalla paikalla. Alkuper\xc3\xa4inen osa on muodoltaan erityisen tornimainen ja muoto on s\xc3\xa4ilynyt nykyp\xc3\xa4iv\xc3\xa4\xc3\xa4n asti. Viel\xc3\xa4 1850-luvulla rakennusta ymp\xc3\xa4r\xc3\xb6i matala muuri. Armfeltien ostettua kartanon p\xc3\xa4\xc3\xa4rakennus korjattiin ja Peter Georg Sundiuksen piirustusten mukaan sit\xc3\xa4 laajennettiin 1854 - 1855. T\xc3\xa4ll\xc3\xb6in rakennus sai p\xc3\xa4\xc3\xa4osin punatiilisen goottilaisen ulkomuotonsa. _NEWLINE_Kartanon p\xc3\xa4\xc3\xa4rakennusta on korjattu 2000-luvulla Museoviraston avustuksella. Samalla rakennuksen sis\xc3\xa4osat ovat saaneet takaisin 1800-luvun asunsa. Museovirasto on my\xc3\xb6s m\xc3\xa4\xc3\xa4ritellyt Vuorentaan kartanon yhdeksi Suomen valtakunnallisesti merkitt\xc3\xa4vist\xc3\xa4 rakennetuista kulttuuriymp\xc3\xa4rist\xc3\xb6ist\xc3\xa4.'